সম্পত্তি ছেলের নামে লিখে না দেওয়ার কারণে ঘর থেকে বৃদ্ধা মাকে বার করে দেওয়ার অভিযোগ। শেষপর্যন্ত পুলিশের হস্তক্ষেপে ঘরে ফিরলেন বৃদ্ধা অনিতা ঘোষ। তবে ছেলের বিরুদ্ধে অভিযোগ দায়ের করেননি তিনি।
ছোট ছেলে সন্তু এবং তাঁর স্ত্রী কৃষ্ণা ঘর থেকে বার করে দিয়েছে। তাই বাধ্য হয়ে সোমবার রাতে সোনারপুর থানার পুলিশের দ্বারস্থ হন ৮০ বছর বয়সি অনিতা। সেই রাতেই পুলিশ গাড়িতে বসিয়ে বৃদ্ধাকে সোনারপুর এলাকায় ঘোষ পাড়ার বাড়িতে পৌঁছে দিয়ে আসে। অভিযোগ, সম্পত্তির সিংহভাগ সন্তুর নামে লিখে দেওয়ার জন্য দীর্ঘদিন ধরে মায়ের উপর অত্যাচার চালাচ্ছিল ছেলে এব‌ং তার স্ত্রী। কখনও মায়ের ঘরের বিদ্যুৎ সংযোগ বিচ্ছিন্ন করে দেওয়া, কখনও ঠিক মতো খেতে না দেওয়ার অভিযোগ। 
পরিবার সূত্রের খবর, দু’মুঠো খাওয়ার জন্য দোরে দোরে ঘুরেছেন বৃদ্ধা। এমনকী, বড় ছেলে সুশীলও মায়ের দেখভাল করত না। মাঝে মধ্যে অল্প টাকা দিত। এক স্থানীয় বাসিন্দা বলেন, ‘‘বৃদ্ধা প্রায়ই কষ্টের কথা বলতেন। এলাকার সবাই ছেলেকে (সন্তু) বুঝিয়েছিল। কাজ হয়নি।’’ শেষে সোমবার শীতের রাতে অনিতাকে ঘর থেকে বার করে দেয় ছেলে-বউমা। পুলিশ সূত্রের খবর, অনিতা পুলিশের কাছে শুধুমাত্র ঘরে ফেরার আবেদন জানিয়েছিলেন। ছেলে বা পুত্রবধূর বিরুদ্ধে লিখিত অভিযোগ করেননি। 
সোমবার রাতে পুলিশ বাড়িতে গিয়ে ছেলে এবং তাঁর স্ত্রীকে ভাল করে বুঝিয়ে এসেছে। তারা যাতে মায়ের দেখভাল করে, সেই কথাও বলেছে। এক পুলিশ অফিসার বলেন, ‘‘ওঁকে বাড়িতে ফেরানোর ব্যবস্থা করা হয়েছে। উনি লিখিত অভিযোগ দায়ের করেননি বলে কাউকে গ্রেফতার করা হয়নি।’’